ทิสโก้กำไรพุ่งแรงตามคาด51%
ทิสโก้ประกาศผลดำเนินงานไตรมาสสองดีตามตลาดคาดการณ์ กำไรโต51%
12 ก.ค. 2553

ทิสโก้ประกาศผลดำเนินงานไตรมาสสองดีตามตลาดคาดการณ์ กำไรโต51%
บริษัท ทิสโก้ไฟแนนเชียลกรุ๊ป (TISCO) เป็นธนาคารแห่งแรกที่ประกาศผลการดำเนินงานงวดไตรมาสสองของปีนี้ปรากฎว่า ออกมาดีมากอย่างที่ตลาดคาดการณ์ โดยมีกำไรสุทธิ 767.43 ล้านบาท  เติบโตถึง51.55% เมื่อเปรียบเทียบกับระยะเดียวกันของปีก่อนที่มีกำไรสุทธิ506.32 ล้านบาทและขยายตัว 7.73% จากไตรมาสแรกของปีนี้ที่มีกำไรสุทธิ 712.27 ล้านบาท 
ทั้งนี้ในไตรมาส 2 ทิสโก้มีกำไรสุทธิต่อหุ้น 1.05 บาทต่อหุ้นเทียบกับ 0.63บาทต่อหุ้น
สาเหตุที่ทิสโก้ที่มีธุรกิจหลักเป็นธุรกิจเช่าซื้อ มีกำไรเติบโตมาก เนื่องจากมีเงินให้สินเชื่อถึง 367 ล้านบาท เทียบกับระยะเดียวกันปีก่อนทำได้จำนวน 321 ล้านบาท ขยายตัวถึง14.42% ซึ่งเติบโตดีกว่าธุรกิจธนาคารพาณิชย์โดยรวม และกำไรจากเงินลงทุนจำนวน 37.52 ล้านบาท เพิ่มขึ้นมากเทียบกับจำนวน 1.73 ล้านบาท 
ขณะที่มีรายได้จากค่านายหน้าค้าหลักทรัพย์ลดลงเล็กน้อยจากระดับ159ล้านบาทเป็น 135 ล้านบาท และขาดทุนปริวรรต 1.47 ล้านบาท 
ส่วนหนี้สูญและหนี้สงสัยจะสูญก็เพิ่มขึ้น เป็น 1,371 ล้านบาทเทียบกับจำนวน 1,130 ล้านบาทในไตรมาสสองปีที่ผ่านมา
ส่วนราคาหุ้นของ TISCO  ล่าสุดอยู่ที่ 30 บาทหลังจากวิ่งมาต่อเนื่องจากระดับ 25 บาทตั้งแต่วันที่ 1 มิ.ย.ที่ผ่านมา เพราะคาดการณ์กำไรที่จะออกมาดีคาดว่าราคาหุ้นวันนี้มีโอกาสอ่อนตัวลงหลังจากหมดข่าวดีเรียบร้อยแล้ว